कोटा। शहर के प्रमुख बाजारों में पार्किंग की समस्या के समाधान के लिए भास्कर द्वारा चलाए गए अभियान के सार्थक परिणाम सामने आने लगे हैं। शहर के प्रमुख 80 बाजारों में से 6 बाजारों को पार्किंग स्थल मिलने के बाद शनिवार को समस्त बाजारों के व्यापार संघों की व्यापार महासंघ के साथ बैठक हुई।
इसमें 17 व्यापार संघों के पदाधिकारियों ने तो हाथोंहाथ अपने बाजारों में खाली पड़ी जमीन बताकर पार्किंग स्थल बनाने का सुझाव दिया। अन्य बाजारों के व्यापार संघों ने भी अपने यहां जगह देखने की बात कही है।
अब इस प्रस्ताव को नगर निगम को सौंपा जाएगा। निगम इस जमीन का सर्वे करवाकर व्यापार संघ को किराए पर देगा। बाजारों में पार्किंग स्टैंड व सुलभ शौचालय की समस्या पर व्यापार महासंघ के अध्यक्ष क्रांति जैन व महासचिव अशोक माहेश्वरी ने सभी प्रमुख 80 व्यापार संघों के पदाधिकारियों की शनिवार को रोटरी बिनानी सभागार में बैठक बुलाई थी।
सभी पदाधिकारियों को कहा गया था कि वे अपने-अपने बाजार में ऐसी खाली जमीन चिह्नित करके आएं जिस पर पार्किंग स्टैंड व सुलभ शौचालय बनाया जा सके।
इन बाजारों में बन सकती है पार्किंग
-कोटा ट्रेडर्स स्कूटर एसोसिएशन नयापुरा : अध्यक्ष मुरारीलाल गुप्ता ने नयापुरा बृज टॉकीज की खाली जमीन चिह्नित की है। इस पर वे पार्किंग चलाने को तैयार हैं।
- 5 बाजारों की पार्किंग समस्या हल होगी: विजय मार्केट व्यापार संघ के सचिव अजीत जैन ने प्रस्ताव रखा कि सब्जीमंडी को ऊपर शिफ्ट करके नीचे पार्किंग स्टैंड बना दिया जाए। वहां से एक रास्ता निकाला जाए जो विजय मार्केट, शास्त्री मार्केट, अग्रसेन बाजार, बजाजखाना, बर्तन बाजार को जोड़ दे। इससे 5 बाजारों की समस्या हल हो जाएगी।
- 4 बाजारों को मिल सकती है पार्किंग: दी होलसेल क्लाथ मर्चेंट के सचिव गिर्राज न्याती ने कहा कि यहां चार व्यापार संघ स्वर्ण रजत कला उत्थान, जनरल मर्चेंट एसोसिएशन, सर्राफा बोर्ड, होलसेल क्लाथ मर्चेंट एसोसिएशन पास-पास हैं। इसके आसपास टेंपो का जमावड़ा लगा रहता है। यहां बैरिकेडिंग कर दी जाए तो दो पहिया वाहनों का पार्किंग स्टैंड बन सकता है।
-अग्रसेन बाजार: व्यापार संघ के अध्यक्ष महेंद्र काकरिया ने कहा कि सरोवर टॉकीज पार्किंग स्टैंड पर मनमाना शुल्क वसूला जाता है। इसकी जिम्मेदारी व्यापार संघ को दे दी जाए तो हम निशुल्क पार्किंग चलाएंगे।
-तलवंडी आजाद मार्केट: अध्यक्ष मुकेश भटनागर ने कहा कि इस बाजार के बाहर ऑटो स्टैंड को हटाकर पार्किंग बनाई जाए।
-तलवंडी बाजार: व्यापार संघ के अध्यक्ष वीरेंद्र बैरागी ने कहा कि पानी की टंकी के पास काफी जगह खाली पड़ी है। वहां पर पार्किंग बनाई जा सकती है।
- इंद्रा मार्केट: अध्यक्ष मुन्ना भाई ने कहा कि इंद्रा मार्केट पार्किंग स्टैंड पर अतिक्रमियों का कब्जा है। उसे हटाकर मल्टीस्टोरी पार्किंग बनाई जाए। संस्था उसके रखरखाव व संचालन की जिम्मेदारी लेने को तैयार है।
-कैनाल रोड: व्यापार संघ के अध्यक्ष शाहिद ने कहा कि यहां बीच-बीच में खाली जगह पड़ी है। वहां बैरिकेडिंग कर पार्किंग बन सकती है।
-भीमगंजमंडी बाजार: यहां पर नगर निगम ने कुछ समय पूर्व फूल मंडी हटाई थी। उस स्थान पर पार्किंग बनाई जा सकती है।
10. महावीर नगर बाजार: यहां पर कचरा पात्र के पास 200 गुणा 100 फीट की जमीन खाली पड़ी है। उस पर पार्किंग बनाई जा सकती है।
जगह आप बताओ सुलभ हम बनवाएंगे
बैठक में मौजूद पार्षद रमेश आहूजा ने कहा कि निगम का प्रतिनिधि होने के नाते मैं आश्वासन देता हूं कि जो भी खाली जगह व्यापार संघों ने बताई है। उस जगह का अधिकारियों से सर्वे करवाया जाएगा। कोई विवादित जमीन नहीं हुई तो शीघ्र ही इसे पार्किंग के लिए दे दिया जाएगा। साथ ही जिन बाजारों में सुलभ शौचालय नहीं है वहां सुलभ बनाया जाएगा।
पदाधिकारियों ने देखी छावनी फ्लाईओवर की पार्किंग
बैठक के बाद सभी व्यापार संघ के पदाधिकारी फ्लाईओवर व्यापार संघ के अध्यक्ष यश मालवीया के साथ छावनी में बन रहे पार्किंग स्टैंड को देखने गए। व्यापारियों ने कहा कि इसी तर्ज पर हम भी अपने बाजार में पार्किंग स्टैंड चलाने को तैयार हैं।
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva